钦定古今图书集成/明伦汇编/官常典/第270卷 > 杨安国
## 钦定古今图书集成/明伦汇编/官常典/第270卷 > 杨安国

按《宋史》本传：“安国，字君倚，密州安丘人。父光辅，居马
耆山，学者多从受经。州守王博文荐为太学助教。孙
奭知兖州，又荐为太常寺奉礼郎、州学讲书。既而奭
与冯元荐安国为国子监直讲，并召光辅至，仁宗命
说《尚书》。光辅曰：‘尧、舜之事，远而未易行，愿讲《无逸》一
篇’。时年七十馀矣，而论说明畅。帝悦，欲留为学官，固”
辞。以国子监丞老于家。安国《五经》及第，为枝江县尉，
后迁大理寺丞。光辅教授兖州，请监兖州酒税，徙监
益州粮料院，入为国子监直讲。景祐初，置崇政殿说
书，安国以国子博士预选。久之，进天章阁侍讲、直龙
图阁，遂为天章阁待制、龙图阁直学士，皆兼侍读。进
翰林侍讲学士，历判尚书刑部、太常寺，纠察在京刑
狱。累迁给事中，年七十馀卒，赠尚书礼部侍郎。安国
讲说，一以注疏为主，无他发明，引喻鄙俚，世或传以
为笑。尤喜纬书，及注疏所引纬书，则尊之与经等。在
经筵二十七年，仁宗称其行义淳质，以比先朝崔遵
度尝讲《易》，至《鼎卦》，帝问：“九四象如何？”安国对：“九四上
承至尊，下应初爻，任重非据，故折足覆𫗧。亦犹任得
其人，则虽重可胜；非其人，必有颠覆之患。”帝称善。又
尝讲《周官》，至“大荒大扎，则薄征缓刑”，因进言曰：“古所
谓缓刑，乃贳过误之民尔。今众持兵仗，取民廪食，一
切宽之，恐无以禁奸。”帝曰：“不然。天下皆吾赤子，迫于
饿莩，至起为盗。州县既不能振恤，乃捕而杀之，不亦
甚乎！”尝请书《无逸》篇于迩英阁之后屏，帝曰：“朕不欲
背圣人之言。”命蔡襄书《无逸》，王洙书《孝经》四章，列置
左右。